Foto: Goran Stanzl/PIXSELL, Index

POVJERENICI za informiranje podnesena je žalba na rješenje Ureda predsjednice u kojem nam je odbijen zahtjev za dostavu dokumentacije koja se odnosi na njezin službeni put Sjedinjenim Američkim Državama, koji je trajao od 01. – 07. siječnja 2017. godine.

>> Kolindin ured Indexu: Ne možemo funkcionirati od vaših pitanja, od nas nećete više ništa dobiti



Podsjetimo, Ured predsjednice dostavio nam je odbijenicu na dostavu putnog naloga te izvješća uz navedeni putni nalog, iz kojih su vidljivi troškovi putovanja i detalji boravka predsjednice u SAD-u.



Opteretili Ured s pet pitanja



Ured predsjednice odgovorio nam je kako je "došlo do opterećivanja rada i redovitog funkcioniranja tijela javne vlasti" te da novinar Ilko Ćimić zloupotrebljava pravo na pristup informacijama.

Naime, u službenom rješenju stoji da portal Index često traži informacije te da su zbog nas morali utrošili "puno vremena" i "uključiti veći broj službenika" te da je to sve "onemogućilo normalan rad Ureda predsjednice".



Sporno je, kako kažu, 11 upita u mjesec dana.

Riječ je o dva Prava na pristup informacijama koja su nam odbijena. Prvi se odnosio na protokol posjeta predsjednice SAD-u za koji se tvrdilo da ne postoji, a drugi za putni nalog. Poslali smo i tri novinarska upita.

Tekst se nastavlja ispod oglasa

Zanimalo nas je odlazi li predsjednica na inauguraciju američkog predsjednika, koji su ukupni troškovi puta u SAD te komentar curenja diplomatske bilješke iz Washingtona.

Na nijedan upit nismo dobili odgovor, a Ured predsjednice došao je do brojke od 11 upita, jer su brojali i požurnice kojima se upozoravalo na istek zakonskog roka na odgovor.

Tko je zloupotrebio zakonska prava?



Od putnih naloga za službeno putovanje u SAD ne mislimo odustati.



"Dužnost Ureda također je i organizirati rad na način da na novinarske upite bude odgovoreno u najkraćem mogućem roku, čak i u okolnostima kada postoji veliki broj takvih upita. S druge strane, dužnost je novinara da o aktivnostima predsjednice postavljaju pitanja te da o primljenim odgovorima informiraju javnost", stoji u žalbi na rješenje Ureda predsjednice u kojem se naglašava da je Ured predsjednice dužan na te upite odgovoriti u najkraćem mogućem roku, kako bi javnost bila informirana o pitanjima koja su predmet javnog interesa.



Isto tako, budući da su javnosti i dalje nepoznati detalji predsjedničinog službenog posjeta SAD-

u, pokušaji novinara da dobiju odgovore na pitanja od javnog interesa ni pod kojim se uvjetima ne mogu smatrati zloupotrebom zakonskih prava.

Predsjednica htjela dobiti na vremenu



Valja naglasiti kako smo iz Ureda predsjednice, a vezano za naš zahtjev o dostavi putnog naloga, 17. siječnja dobili odgovor kako se kod njih trenutno ne nalazi putni nalog, već u Uredu za opće poslove Hrvatskog sabora i Vlade RH, te su zatražili produženje roka za 15 dana kako bi za nas pribavili taj dokument.



S obzirom na to da smo nakon dva tjedna dobili odbijenicu, odnosno nisu nam uručeni ti dokumenti, zaključujemo kako je 17. siječnja predsjednica Kolinda Grabar Kitarović htjela dobiti samo na vremenu, a da vjerojatno nitko iz Ureda predsjednice nije ni potražio te dokumente.

Nije prvi puta da izbjegava istinu i zaobilazi zakone



Ovo nije prvi put da predsjednica Kolinda Grabar Kitarović izigrava zakone. Tako je nedavno povjerenica za informiranje Anamarija Musa presudila da predsjednica Kolinda Grabar-Kitarović mora odgovoriti na pitanja o politikama mladih, objaviti ime povjerenika za mlade, kao i imena drugih voditelja ureda na Pantovčaku, imena svih savjetnika i povjerenika te njihov plan i plan rada svakog ureda, kao i godišnje financijske planove. Naime, predsjednica se namjerno oglušila na upite portal srednja.hr.



Na kraju je morala priznati da je Kabinet za mlade postojao samo na papiru.



Taj kabinet je kroz formu Savjeta bio obećan tijekom predizborne kampanje ali, osim na papiru, nije nikada ustrojen. Sve to u mandatu Predsjednice koja je rekla da će joj mladi biti u fokusu kampanje i kojima je posvetila dobar dio svog inauguracijskog govora.